b'\n_START_ARTICLE_\nFont Nova (Gratallops)\n_START_SECTION_\nDescripci\xc3\xb3\n_START_PARAGRAPH_\nEs tracta d\'un conjunt de construccions d\'\xc3\xa8poques diferents. Essencialment \xc3\xa9s una esplanada que t\xc3\xa9 en un costat una arcada de mig punt feta amb dovelles no massa ban escairades de pedra blanca. La dita arcada \xc3\xa9s cegada per un mur bastit aquest segle, i que protegeix el dip\xc3\xb2sit de la font. Aquesta raja per dues aixetes a diferents nivells, una de les quals \xc3\xa9s accessible mitjan\xc3\xa7ant unes escales que davallen a un nivell inferior (conegudes com "el metro"). Al costat esquerre hi ha uns abeuradors. Tot l\'espai que ocupa la font \xc3\xa9s protegit per un petit mur i ombrejat per un lledoner i uns pollancres.\n_START_SECTION_\nHist\xc3\xb2ria\n_START_PARAGRAPH_\nLa Font Nova degu\xc3\xa9 ser arranjada amb posterioritat a la dita Font Vella. Normalment ha tingut un cabal superior al de les altres fonts del terme, per la qual cosa havia constitu\xc3\xaft la m\xc3\xa9s gran reserva d\'aigua del poble. Durant els anys 40 fou arranjada en el seu aspecte actual. A partir de l\'inici de la d\xc3\xa8cada dels 60, deix\xc3\xa0 d\'\xc3\xa9sser utilitzada de forma regular al disposar el poble d\'aigua corrent del riu Siurana. Aix\xc3\xb2 no obstant, es mant\xc3\xa9 en bones condicions d\'\xc3\xbas. La dovella clau t\xc3\xa9 inscrita la xifra 1588, que se suposa fou l\'any que es feu la primera obra de condicionament de la font.'